1Sissejuhatus

Kaheteistkümnendas ümberpaigutamise ja ümberasustamise aruandes antakse ajakohane ülevaade ümberpaigutamis- ja ümberasustamiskavade rakendamisest alates viimasest aruandest, mis esitati 12. aprillil, ning kirjeldatakse lünki ja seni võtmata meetmeid, mida on veel vaja võtta, et täita mõlema kava raames võetud kohustused.

Kava rakendamise kogu aja vältel on jäänud selle edu jaoks ülioluliseks üks kava element: ümberpaigutamise sihtliikmesriikide ja abisaajate liikmesriikide vastastikune koostöö ja usaldus ümberpaigutamist käsitlevate nõukogu otsuste rakendamisel. Kui ümberpaigutamise menetlus võeti kasutusele ja enamik liikmesriike hakkasid korrapäraselt lubadusi esitama, siis suurenesid märkimisväärselt igakuised üleviimised. Kaks abisaajat liikmesriiki tegid ka täiendavaid jõupingutusi, et parandada vastastikust koostööd ja usaldust ning kiirendada seeläbi ümberpaigutamist. Tänu sellele on liikmesriigid 2017. aasta esimese nelja kuu jooksul paigutanud ümber peaaegu sama palju inimesi kui terve 2016. aasta jooksul. Kokku on siiani ümber paigutatud rohkem kui 18 000 inimest, mis tõendab, et ümberpaigutamine on võimalik, kui ausa koostöö vaimus näidatakse tahet täita ühiseid kokkuleppeid.

Ümberpaigutamine on jätkuvalt määrava tähtsusega meede, et leevendada Kreekale ja Itaaliale avalduvat survet, jagades vastutust selgelt rahvusvahelist kaitset vajavate taotlejatega tegelemise eest. Kuigi saabuvate rändajate arv on vähenenud, avaldub Kreekale jätkuvalt surve Kreeka territooriumil viibiva rohkem kui 62 000 rändaja tõttu, kellest ligikaudu 13 500 asub saartel ja 48 500 mandril. Itaaliasse on alates 2017. aasta algusest saabunud 45 130 rändajat, mis on 40 % rohkem kui 2016. aastal sama aja jooksul. Samas ei ole valdaval enamikul saabujatest kodakondsust, mille puhul on rahvusvaheline kaitse selgelt vajalik, mis on nõukogu otsustes ümberpaigutamistingimustele vastamiseks kehtestatud nõue. Eritrealased on Itaaliasse saabunud sisserändajate hulgas suurim ümberpaigutamistingimustele vastava kodakondsusega inimeste rühm ja nende arv on 2017. aastal märkimisväärselt vähenenud: see päritoluriik langes saabujate arvu poolest 2016. aasta teiselt kohalt (11,5 % saabujatest) esikümnest välja ja selle kodanikud moodustavad nüüd saabujatest vaid ligikaudu 2,3 %. Hoolimata sellest järsust vähenemisest on siiani registreerimata ja teistesse liikmesriikidesse ümber paigutamata ligikaudu 11 000 eritrealast, kes saabusid Itaaliasse 2016. aastal.

Nagu varem teatati, on Itaalias ja Kreekas viibivate nende inimeste arv, kes vastavad ümberpaigutamistingimustele, nõukogu otsustega ettenähtust väiksem. Kreekast, kus ümberpaigutamiseks registreeritud taotlejate arv püsib eeldatavasti stabiilsena (ümberpaigutamiseks on registreeritud 27 146 inimest, kellest 12 707 on juba ümber paigutatud), on veel vaja ümber paigutada ligikaudu 12 400 inimest. Itaalias on siiani ümberpaigutamiseks registreeritud rohkem kui 8 300 inimest, kellest 5 711 on juba ümber paigutatud ja tõenäoliselt registreeritakse peagi veel 700 inimest. Lisaks sellele on 2017. aastal siiani saabunud rohkem kui 1 100 ertirealast, kes tuleb veel ümberpaigutamiseks registreerida. Seega on võimalik ja otstarbekas paigutada 2017. aasta septembriks ümber kõik nõuetele vastavad inimesed ning see peaks olema kõigi liikmesriikide prioriteet. Liikmesriigid ei tohiks saabujate arvu vähenemise tõttu teha väiksemaid jõupingutusi, kuna praegusest ümberpaigutamise tempost ikka veel ei piisa, et paigutada 2017. aasta septembriks ümber kõik tingimustele vastavad inimesed, ja seda on vaja märkimisväärselt kiirendada, eelkõige Kreekas, kooskõlas igakuiste eesmärkidega, mis on kehtestatud komisjoni kümnenda aruandega.

Nõukogu otsustes sätestatud ümberpaigutamine on juriidiline kohustus. See on samuti ühine jõupingutus, mille raames peavad kõik liikmesriigid paigutama inimesi ümber nii Itaaliast kui ka Kreekast. Kuigi mitmed liikmesriigid on suurendanud oma jõupingutusi, ei ole teatavad liikmesriigid kahjuks veel kedagi ümber paigutanud, rikkudes seeläbi oma juriidilisi kohustusi ja eirates Itaalia, Kreeka ja nende teiste liikmesriikide ees võetud vastutust, kes täidavad oma kohustusi, paigutades inimesi ümber.

Kuigi üheteistkümnenda aruande mitmed soovitused on siiani asjakohased (lähtuvalt sellest, et ümberpaigutamise tsükkel on kahe kuu pikkune), keskendutakse käesolevas kaheteistkümnendas aruandes peamiselt neile liikmesriikidele, kes on süstemaatiliselt keeldunud nõukogu otsuseid rakendamast ja ei ole käitunud võetud kohustustele vastaval moel.

Ümberasustamise valdkonnas ollakse 2015. aasta juuli järelduste (mille kohaselt tuleb ümber asustada 22 504 inimest) rakendamisega graafikus, kuna rohkem kui kaks kolmandikku neist on juba ümber asustatud. On tehtud märkimisväärseid edusamme võrreldes piiratud määraga, milles liikmesriigid asustasid inimesi ümber 2014. ja 2015. aastal riiklike või mitmepoolsete kavade alusel, ning see näitab selles valdkonnas ELi tasandil tehtava suurema koostöö lisaväärtust.

2Ümberpaigutamine

Ümberpaigutamise tempo kiireneb jätkuvalt, hoolimata teatatavatest logistilistest probleemidest. Kui kõik ümberpaigutamise sihtliikmesriigid teeksid täiendavaid jõupingutusi, siis oleks võimalik saavutada määratud eesmärgid. Komisjoni määratud eesmärgid peavad tagama, et kõik praegu Itaalias ja Kreekas viibivad tingimustele vastavad inimesed paigutatakse ümber tõhusalt ja õigel ajal, vältides tegevuslikke ja logistilisi kitsaskohti, mis võivad tekkida, kui enamik ülejäänud ümberpaigutamisi tuleks teostada septembri viimastel nädalatel. Nende eesmärkide täitmiseks on vaja täiendavaid jõupingutusi ja paindlikkust ümberpaigutamismenetluse igas etapis, lubaduste esitamisest kuni üleviimiseni, sealhulgas tagada piisav vastuvõtusuutlikkus ümberpaigutamise sihtliikmesriikides pärast ümberpaigutamise toimumist.

Praeguseks paigutavad Itaaliast ja Kreekast inimesi ümber peaaegu kõik liikmesriigid. Ungari, Poola ja Austria on ainsad liikmesriigid, kes ei ole kedagi ümber paigutanud ja kes rikuvad seeläbi oma juriidilisi kohustusi, kuigi Austria on teatanud oma kavatsusest peagi ümberpaigutamist alustada. Lisaks sellele ei ole Tšehhi Vabariik alates 2016. aasta maist lubadusi esitanud ning ei ole kedagi ümber paigutanud 2016. aasta augustist saadik, olles seega ümber paigutanud alla 1 % oma kvoodist.